เงินบาทเปิดตลาด 30.74/76 บาท
ธนาคารกรุงเทพ รายงาน เงินบาทเปิด 30.74/76 ทรงตัวจากเย็นวาน จับตาเงินทุนไหลเข้า-ผลเลือกตั้งญี่ปุ่น
14 ก.ย. 2553

ธนาคารกรุงเทพ รายงาน เงินบาทเปิด 30.74/76 ทรงตัวจากเย็นวาน จับตาเงินทุนไหลเข้า-ผลเลือกตั้งญี่ปุ่น
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้ที่ระดับ 30.74/76 บาท/ดอลลาร์ ทรงตัวในระดับเดียวกันกับช่วงปิดตลาดเย็นวานนี้ โดยทิศทางการเคลื่อนไหวในวันนี้ขึ้นอยู่กับกระแสเงินทุนต่างประเทศว่าเป็นอย่างไร หากยังคงมีแนวโน้มไหลเข้าอย่างต่อเนื่องก็คงส่งผลให้เงินบาทแข็งค่าไปโดยปริยายตามความเห็นของรัฐบาลและผู้บริหารของธนาคารแห่งประเทศไทย(ธปท.) ซึ่งคาดว่ายังมีแนวโน้มแข็งค่าตามค่าเงินในภูมิภาค
"เปิดตลาดมาทรงตัวเท่ากับช่วงเย็นวานนี้ คาดว่าวันนี้อาจมีรีบาวน์นิดหน่อย" นักบริหารเงิน กล่าว
ขณะนี้ถือว่าการปรับตัวแข็งค่าของเงินบาทอยู่ในระดับเดียวกันกับค่าเงินในภูมิภาค หากเปรียบเทียบกับค่าเงินในภูมิภาคโดยเฉลี่ยย้อนหลัง 6 เดือน หรือ 12 เดือน เพียงแต่ค่าเงินบาทปรับตัวแข็งค่าเร็วมากในช่วง 1 เดือนที่ผ่านมา
นอกเหนือจากเรื่องกระแสเงินทุนไหลเข้าแล้ว ตลาดยังจับตาดูผลการเลือกตั้งของญี่ปุ่นว่าจะออกมาเป็นอย่างไร
สำหรับความเคลื่อนไหวของสกุลเงินหลักต่างประเทศ เงินเยนอยู่ที่ระดับ 83.38/45 เยน/ดอลลาร์ ปรับตัวแข็งค่าจากระดับ84.04/07 เยน/ดอลลาร์ ส่วนเงินยูโรอยู่ที่ระดับ 1.2862/2869 ดอลลาร์/ยูโร ปรับตัวแข็งค่าจากระดับ 1.2800 ดอลลาร์/ยูโร 
นักบริหารเงิน คาดว่า วันนี้เงินบาทน่าจะเคลื่อนไหวในกรอบแคบๆ ระหว่าง 30.70-30.83 บาท/ดอลลาร์